Nyu-York shtatidagi Animal Adventure Park hayvonot bog‘idagi Aprel laqabli urg‘ochi jirafa ijtimoiy tarmoqlarda mashhur bo‘lib ketdi. Bu haqida "Sinxua" xabar berdi. Jiraf ishtirokidagi jonli efirlar o‘n million martalab ko‘rilmoqda. Aprel hozirda homiladorlikning 15-oyida, ya’ni uning farzandli bo‘lish onlari yaqin. Manbaga ko‘ra, jonivorlar huquq himoyachilarining shikoyati sabab YouTube’ning hayvonot bog‘idan olib borilayotgan jonli efiri bir kunga o‘chirib ham qo‘yilgan. Hayvonot bog‘i rahbari Jordan Patch odamlarning tabiiy qiziquvchanligi bu maskanga kishilarni jalb qilishning ulkan omili bo‘lib xizmat qilganini aytdi. Bu Aprelning to‘rtinchi, Oliver ismli jirafning esa birinchi farzandi bo‘ladi. Hayvonot bog‘i vakilining so‘zlariga ko‘ra, jirafaning yangi tug‘ilajak bolasi 68 kilogramm atrofida bo‘ladi, bo‘yi esa - 183 santimetrcha. Kichik jiraf tug‘ilishi bilanoq hayvonot bog‘i unga ism tanlash uchun onlayn-tanlov e’lon qiladi.